Na temelju članka 9., stavak 10. Zakona o grobljima („Narodne novine" broj 78/25, dalje: Zakon) i članka 24. Statuta Općine Malinska - Dubašnica ("Službene novine Primorsko-goranske županije" broj  7/21 i 39/24) Općinsko vijeće Općine Malinska - Dubašnica na sjednici održanoj _________________. godine, donijelo je

ODLUKU O GROBLJIMA
I. OPĆE ODREDBE

Članak 1.

Ovom se Odlukom određuju: mjerila i kriteriji za dodjelu grobnih mjesta na korištenje, iskopavanje i premještaj posmrtnih ostataka, ukopi i privremeni ukopi, način ukopa nepoznatih osoba, produbljenje groba i premještanje posmrtnih ostataka u grobnici, održavanje groblja i uklanjanje otpada, veličina, dimenzije, materijal i izgled grobnih mjesta i spomen obilježja, uvjeti upravljanja grobljem od strane pravne osobe koja upravlja grobljem, uvjeti i mjerila za plaćanje naknade kod dodjele grobnog mjesta i godišnje grobne naknade, uvjeti za ustupanje prava korištenja grobnog mjesta trećim osobama, ostale mogućnosti i pravila predviđena Zakonom o grobljima, te prekršajne sankcije za prekršitelje odredbi.
Izrazi koji se koriste u ovoj odluci, a imaju rodno značenje, odnose se jednako na muški i ženski rod.

Članak 2.

Groblja na području Općine Malinska-Dubašnica (u daljnjem tekstu: Općina) su: 
· Staro groblje (Groblje Svetog Apolinara), 
· Groblje Miholjice (Groblje Svetog Mihovila) i 
· Novo groblje u Bogovićima.

Grobljima iz stavka 1. ovog članka Odluke upravlja Komunalno društvo Dubašnica d.o.o. iz Malinske, Stipkino 21, OIB: 99387927460 (u daljnjem tekstu: upravitelj groblja).

II. MJERILA I KRITERIJI ZA DODJELU I USTUPANJE GROBNIH MJESTA NA KORIŠTENJE

Članak 3.
Upravitelj groblja dodjeljuje grobno mjesto na korištenje na temelju javne objave, na temelju zahtjeva stanke kada nastane potreba za ukopom ili neovisno o tome, pod uvjetom da ima dovoljno slobodnih mjesta i to na neodređeno vrijeme uz naknadu, te o tome donosi rješenje. 

Grobna mjesta se mogu dodijeliti samo osobama koje imaju prijavljeno prebivalište na području Općine minimalno 5 godina i koje nemaju već u korisništvu grobno mjesto na području Općine.
Iznimno od stavka 2. ovog članka, grobno mjesto će se dodijeliti osobi koja već je korisnik grobnog mjesta, ako je to grobno mjesto popunjeno, a nastala je potreba za novim ukopom.
Rješenje o dodjeli grobnog mjesta na korištenje donosi se kod svake promjene korisnika grobnog mjesta.

Protiv rješenja iz stavka 1. i 4. ovog članka, može se izjaviti žalba nadležnom upravnom tijelu Općine. 
Za grobno mjesto za opći ukop donosi se rješenje o korištenju u korist Općine. 

Članak 4.
Pravo korištenja grobnog mjesta predmet je nasljeđivanja. Nakon smrti korisnika korištenje grobnog mjesta stječu njegovi nasljednici.

Članak 5.

Korisnik može trećoj osobi ugovorom ustupiti svoje pravo korištenja grobnog mjesta ako ona ima prijavljeno prebivalište na području Općine i ako već nije korisnik drugog grobnog mjesta na grobljima iz članka 2. Odluke, osim u slučaju da je grobno mjesto kojeg je treća osoba korisnik, popunjeno, a nastupila je potreba za ukopom. 
Ako pravo korištenja grobnog mjesta ima više sukorisnika, za ustupanje prava korištenja potrebna je suglasnost svih sukorisnika.
Članak 6. 

Korisnik se može odreći korištenja grobnog mjesta na temelju izjave o trajnom odricanju ovjerene kod javnog bilježnika koju dostavlja upravitelju groblja.

U slučaju iz stavka 1. ovoga članka, upravitelj groblja stavlja izvan snage dosadašnje rješenje o korištenju tog grobnog mjesta.
Izjava iz stavka 1. ovoga članka sadrži i izjavu o preuzimanju posmrtnih ostataka ili o odricanju preuzimanja posmrtnih ostataka koji se nalaze u grobnom mjestu. U slučaju odricanja od preuzimanja posmrtnih ostataka iste zbrinjava upravitelj groblja u zajedničku kosturnicu prilikom prvog ukopa u to grobno mjesto ako su stečeni uvjeti za to.

U slučaju da na grobnom mjestu iz stavka 1. ovog članka pravo korisništva ostvaruje više osoba, odricanje od prava korištenja grobnog mjesta moguće je isključivo uz izjavu o odricanju svih korisnika.

U slučaju da korisnik izjavi da će preuzeti opremu i uređaje grobnog mjesta iste je dužan preuzeti u roku od 60 dana od podnošenja izjave o odricanju od grobnog mjesta, a ako u navedenom roku to ne učini, oprema i uređaji grobnog mjesta prelaze u vlasništvo upravitelja groblja. Opremu i uređaje grobnog mjesta korisnik može preuzeti nakon podmirenja svih dugovanja za grobno mjesto.
Članak 7.

Kad dug za grobnu naknadu prijeđe iznos od 10 godišnjih naknada, upravitelj groblja će na mrežnim stranicama upravitelja groblja, na oglasnim pločama groblja, kao i na adresu korisnika grobnog mjesta, ako je ta adresa poznata, dostaviti poziv korisniku da plati sve neplaćene naknade sa zakonskim zateznim kamatama u roku od 30 dana od dana objave poziva, s upozorenjem da će nakon isteka tog roka izgubiti pravo korištenja grobnog mjesta.

Ako korisnik ne podmiri dug ni u ostavljenom roku, upravitelj groblja donosi rješenje kojim utvrđuje gubitak prava korištenja grobnog mjesta, sukladno Zakonu, te se grobno mjesto može  ponovno dodijeliti na korištenje.
Kada se grobno mjesto koje je proglašeno napuštenim ponovno dodjeljuje novom korisniku, upravitelj groblja nije obavezan premjestiti posmrtne ostatke pokojnika u zajedničku grobnicu. Premještaj posmrtnih ostataka izvršit će se kada nastupi slučaj prvog sljedećeg ukopa.
III. UKOPI, PRIVREMENI UKOPI I PREMJEŠTANJE POSMRTNIH OSTATAKA
Članak 8.

Pravo ukopa u grobno mjesto ima korisnik grobnog mjesta i članovi njegove obitelji, osim ako korisnik grobnog mjesta ne odredi drugačije.
Članovima obitelji korisnika, u smislu Odluke, smatraju se bračni ili izvanbračni drug, potomci i posvojena djeca i njihovi bračni ili izvanbračni drugovi te njegovi roditelji.
Korisnik može dati pravo ukopa i drugim osobama, a korisnik koji je dao pravo ukopa može to pravo i povući. Korisnik je dužan obavijestiti osobu kojoj je dao pravo ukopa o povlačenju prava ukopa.
Ako grobno mjesto ima više korisnika, za pravo ukopa iz stavka 2. ovog članka potrebna je suglasnost svih korisnika.
Osoba kojoj je korisnik dao pravo ukopa ne može prenijeti pravo ukopa na treću osobu.

Pravo ukopa i povlačenje danog prava ukopa daje se u pisanom obliku.

Članak 9.

Grobna mjesta za opći ukop služe za ukop nepoznatih osoba, stranaca, osoba za koje troškove ukopa snosi Općina po posebnim propisima ili nadležna socijalna ustanova.

Grobno mjesto za opći ukop može se ponovno koristiti po proteku zakonom propisanog roka, ako su ispunjeni sanitarni i drugi zakonski uvjeti. 

Članak 10. 
Nepoznate osobe ukopat će se na groblju na način uobičajen mjesnim prilikama. 

Upravitelj groblja upisat će u registar umrlih i u grobni očevidnik podatke o nepoznatoj osobi, u skladu s raspoloživim podacima. 
Ukop nepoznate osobe izvršit će se u grobno mjesto za opći ukop koje odredi upravitelj groblja. Na grobno mjesto postavit će se ploča s naznakom da se radi o nepoznatoj osobi i naznačenoj godini smrti.

Troškove ukopa nepoznate osobe snosi Općina.

Članak 11.

Prijenos umrle osobe u drugo grobno mjesto može se odobriti na zahtjev članova obitelji umrle osobe, na način koji je određen propisom kojim se uređuju groblja.

Za ekshumaciju i prijenos posmrtnih ostataka potrebna je suglasnost korisnika grobnog mjesta iz kojeg se ostaci prenose i korisnika grobnog mjesta, u koje se posmrtni ostaci prenose. Suglasnosti svih korisnika prilažu se zahtjevu za ekshumaciju.

Iskop i ukop posmrtnih ostataka na grobljima iz članka 2. ove odluke uvijek provodi upravitelj groblja.

Ako se posmrtni ostaci prenose u grobno mjesto na groblju koje nije na području Općine, osoba koja traži ekshumaciju dužna je dostaviti potvrdu o osiguranom grobnom mjestu za ukop koju izdaje nadležni upravitelj groblja.

Članak 12.

Grobno mjesto se smatra popunjenim kada kapacitet grobnog mjesta i sanitarni uvjeti ne dozvoljavaju daljnji ukop. 
Daljnji ukopi u popunjeno grobno mjesto u zemlji bit će mogući nakon 10 godina od ukopa - kada će se posmrtni ostaci stariji od 10 godina presložiti u produbljenje grobnog mjesta, pod uvjetom da su se ostvarili uvjeti za produbljenje groba. 
Daljnji ukopi u popunjeno grobno mjesto za grobnice i niše bit će mogući nakon proteka 20 godina od prvog ukopa, pod uvjetom da su se ostvarili uvjeti za sabiranje i zbrinjavanje posmrtnih ostataka.
Popunjenost grobnog mjesta utvrđuje upravitelj groblja.

Urne se mogu položiti u grobno mjesto bez obzira kada su obavljeni prethodni ukopi, pod uvjetom da sanitarni uvjeti to dozvoljavaju, do popunjavanja groba/grobnice. 
IV. NAKNADA ZA DODJELU GROBNOG MJESTA I GODIŠNJA GROBNA NAKNADA
Članak 13.

Naknada za dodjelu grobnog mjesta plaća se prilikom dodjele grobnog mjesta na korištenje. 
Naknada se plaća jednokratno. Iznimno, na pisani zahtjev korisnika, naknada se može platiti u tri jednaka obroka u roku od godine dana uz zadužnicu na ukupan iznos odgođenog plaćanja.

Članak 14.
Visina naknade za dodjelu grobnog mjesta utvrđuje se prema vrsti i veličini grobnog mjesta, lokaciji unutar groblja - prema stvarnim troškovima izgradnje grobnog polja te troškovima uređenja i opremanja groblja.

Članak 15.
Visinu godišnje grobne naknade utvrđuje upravitelj groblja na osnovi troškova održavanja i uređenja groblja uz prethodnu suglasnost načelnika općine.
Sredstva godišnje grobne naknade namijenjena su pokriću stvarno nastalih zajedničkih troškova na groblju sukladno Planu održavanja.



Članak 16.
Upravitelj groblja dostavlja korisnicima jednom godišnje uplatnice za plaćanje naknade.

Grobnu naknadu dužne su plaćati sve osobe koje su upisane u grobni očevidnik kao korisnici, osim ako druga osoba sporazumno ne preuzme obvezu plaćanja godišnje grobne naknade za korisnika, o čemu su obje stranke dužne pismeno obavijestiti upravitelja groblja. 
U slučaju da je na grobnom mjestu upisano više sukorisnika, uplatnice za plaćanje naknade se dostavljaju svakom od korisnika, sukladno udjelu u pravu korištenja grobnog mjesta.
V. ODRŽAVANJE GROBLJA I UKLANJANJE OTPADA

Članak 17.
Upravitelj groblja vodi brigu o kontinuiranom održavanju groblja i uklanjanju otpada s groblja. Prateće građevine moraju se održavati u urednom i ispravnom stanju.
Članak 18.
Korisnik je dužan grobno mjesto i prostor oko njega urediti, čistiti i održavati na način kojim iskazuje poštovanje prema umrlim osobama bez narušavanja cjelokupnog izgleda groblja, izazivanja opasnosti za sigurnost osoba ili narušavanja stabilnosti drugih grobnih mjesta.

Upravitelj groblja pisanim će putem upozoriti korisnika grobnog mjesta koji postupa suprotno stavku 1. ovog članka, a ako nakon upozorenja korisnik i dalje postupa protivno stavku 1. ovog članka, upravitelj groblja podnijet će prijavu komunalnim redarima.

U slučajevima iz stavka 1. ovog članka odnosno ako u postavljenom roku korisnik ne uredi grobno mjesto, upravitelj groblja uredit će grobno mjesto na trošak korisnika.

Članak 19.

Ako se prilikom ukopa mora pomaknuti oprema ili uređaj na grobnom mjestu u kojem se ukapa, sve troškove u vezi s uspostavom prijašnjeg stanja dužna je snositi osoba na čiji se zahtjev obavlja ukop.
Članak 20.

Upravitelj groblja ne odgovara za štetu nastalu na grobnom mjestu koju počine treće ili nepoznate osobe.

Članak 21.

Upravitelj groblja dužan je na prikladnom mjestu postaviti koševe, kante ili kontejnere za odlaganje otpada.

Članak 22.

Korisnici i posjetitelji dužni su pridržavati se pravila o ponašanju na groblju koja propisuje upravitelj groblja.

Upravitelj groblja dužan je na svojoj mrežnoj stranici i na svakom ulazu u groblje na području Općine objaviti Pravila ponašanja na groblju.
Članak 23.

Na grobljima je zabranjeno:

· onečišćivanje i oštećivanje grobnih mjesta te opreme i uređaja grobnog mjesta i drugih prostora na groblju;

· onečišćivanje i oštećivanje putova, zelenih i drugih površina te prostora unutar groblja;

· zaustavljanje, ostavljanje i vožnja vozilima (osim vozila s dozvolom);
· ostavljanje i vožnja mopedom, motociklom, biciklom i drugim osobnim prijevoznim sredstvima;

· dovoditi pse i druge životinje;

· te svako drugo neprimjereno postupanje
VI. UVJETI UPRAVLJANJA GROBLJEM

Članak 24.
Upravitelj groblja dužan je upravljati grobljem pažnjom dobroga gospodara i na način kojim se iskazuje poštovanje prema umrlima.

Grobljem se upravlja na način koji odgovara tehničkim i sanitarnim uvjetima, pri čemu treba voditi računa o zaštiti okoliša, a osobito o krajobraznim i estetskim vrijednostima područja na kojem se groblje nalazi.

Članak 25.

Upravitelj groblja dužan je voditi grobni očevidnik i registar umrlih osoba. Dio očevidnika koji sadrži podatak o grobnim mjestima, ime i prezime korisnika grobnih mjesta i ukopanih osoba objavljuje na mrežnim stranicama upravitelja groblja.
Članak 26.

Za izvođenje svih radova na grobnom mjestu (postava grobne galanterije, nadgrobnih elemenata, građevinski i klesarski radovi, gravure i sl.) potrebna je suglasnost upravitelja groblja koja se izdaje sukladno uvjetima ovog članka.
Radi osiguranja krajobraznih i estetskih vrijednosti,  slobodnog prostora prema okolnim grobnim mjestima i u odnosu na glavnu stazu, upravitelj groblja odlučuje i izdaje suglasnost o maksimalnoj širini, dužini i visini nadgrobnog uređaja koji može biti postavljen/izgrađen na grobnom mjestu za koje je predan zahtjev za uređenje.
Maksimalne dimenzije za uređenje i opremanje grobnih mjesta: 

· Zemljani grob: dužina 250 cm, širina 135 cm, debljina pokrovne ploče 8 cm, visina staze 8 cm te visina nadgrobnog spomenika 135 cm od tla. Točne dimenzije, sukladno stavku 1. i 2. ovog članka variraju ovisno o poziciji, postojećim pristupnim stazama do grobnog mjesta i između grobnih mjesta.
· Jednostruka grobnica: dužina 260 cm , širina 160 cm, debljina pokrovne ploče 8 cm, visina staze 8 cm te visina nadgrobnog spomenika 135 cm od tla. Točne dimenzije, sukladno stavku 1. i 2. ovog članka variraju ovisno o poziciji, postojećim pristupnim stazama do grobnog mjesta i između grobnih mjesta.
· Dvostruka grobnica: dužina 260 cm , širina 200 cm, debljina pokrovne ploče 8 cm, visina staze 8 cm te visina nadgrobnog spomenika 135 cm od tla. Točne dimenzije, sukladno stavku 1. i 2. ovog članka variraju ovisno o poziciji, postojećim pristupnim stazama do grobnog mjesta i između grobnih mjesta.
· Niša: visina 80 cm, širina 80 cm; ugrađena polica debljine 3 cm
Oprema i uređaji grobnog mjesta moraju biti od trajnog materijala - granita ili mramora u crnoj ili tamno sivoj boji.
Članak 27.

Upravitelj groblja određuje raspored ispraćaja i ukopa.

Radi osiguravanja nesmetanog obavljanja ukopa i održavanja reda na groblju, osobe koje izvode radove na groblju dužne su prijaviti početak i završetak radova; radove izvoditi tako da se do najveće mjere očuvaju mir i dostojanstvo na groblju; radove moraju obavljati samo u radne dane koje odredi upravitelj groblja, materijal držati na groblju samo u vrijeme izvođenja radova; u slučaju prekida radova i nakon završetka radova grobno mjesto i okoliš dovesti u prijašnje stanje, odnosno ostaviti ih urednima i čistima; prevoziti materijal u vrijeme, putevima i stazama koje odredi upravitelj groblja; vodu na groblju upotrebljavati isključivo u svrhu radova i održavanja grobnih mjesta.
Upravitelj groblja može, u određene dane ili u određeno doba dana, zabraniti izvođenje radova na groblju ili na pojedinim dijelovima groblja.

Članak 28.

Upravitelj groblja dužan je pravodobno poduzimati odgovarajuće mjere kako bi osigurao dovoljan broj grobnih mjesta.
Ako nema prostora na groblju, upravitelj groblja predlaže Općini rekonstrukciju, odnosno proširenje postojećega ili gradnju novog groblja. 
VII. NADZOR

Članak 29.

Nadzor nad provedbom ove odluke provode komunalni redari.

Upravitelj groblja dužan je podnositi općinskom upravnom tijelu nadležnom za komunalno redarstvo izvješće o postupanjima suprotno odredbama odluke.
VIII. PREKRŠAJNE DREDBE

Članak 30.
Novčanom kaznom u iznosu od 100,00 do 300,00 eura kaznit će se za prekršaj fizička osoba:
1. ako postupa suprotno članku 18. stavku 1. ove odluke;
2. ako se ne pridržava Pravila o ponašanju na groblju (članak 22. stavak 1. ove odluke);
3. ako izvodi radove na grobnom mjestu bez suglasnosti ili suprotno suglasnosti (članak 26. ove odluke);
4. ako postupa suprotno članku 27. ove odluke; 
5. ako postupa suprotno zabranama iz članka 23. ove odluke.
Novčanom kaznom u iznosu od 500,00 do 1.000,00 eura kaznit će se pravna osoba za prekršaj iz stavka 1. točke 3. ovog članka te ako postupa suprotno zabranama iz članka 23. i 27. ove odluke.

Novčanom kaznom u iznosu od 300,00 do 600,00 eura kaznit će se i odgovorna osoba u pravnoj osobi koja počini prekršaj iz stavka 1. točke 3. ovog članka te ako postupa suprotno zabranama iz članka 23. i 27.ove odluke.

Novčanom kaznom u iznosu od 200,00 do 500,00 eura kaznit će se fizička osoba obrtnik i fizička osoba koja obavlja drugu samostalnu djelatnost koja počini prekršaj iz stavka 1. ovog članka u vezi s obavljanjem njezina obrta ili druge samostalne djelatnosti.

IX. PRIJELAZNE I ZAVRŠNE ODREDBE
Članak 31.
(1) Postupci započeti po odredbama Odluke o grobljima (“Službene novine Primorsko-goranske županije” broj 18/23) dovršit će se prema odredbama ove Odluke.

Članak 32.

(1) Upravitelj groblja dužan je u roku od 60 dana od dana stupanja na snagu ove Odluke donijeti akte propisane Zakonom o grobljima i ovom Odlukom. 
Članak 33.

(1) Danom stupanja na snagu ove Odluke prestaje važiti Odluka o grobljima („Službene novine Primorsko-goranske županije“ broj 18/23).
Članak 34.

(1) Ova Odluka stupa na snagu osmog dana nakon objave u „Službenim novinama Primorsko-goranske županije“.

